CELEX: 52022PC0113
Language: ro
Date: 2022-03-17
Title: Propunere de REGULAMENT AL PARLAMENTULUI EUROPEAN ȘI AL CONSILIULUI de modificare a Regulamentului (UE) 2016/1628 în ceea ce privește prelungirea competenței conferite Comisiei pentru a adopta acte delegate

COMISIA EUROPEANĂ
            Bruxelles, 17.3.2022
            COM(2022) 113 final
            2022/0080(COD)
            
            Propunere de
            REGULAMENT AL PARLAMENTULUI EUROPEAN ȘI AL CONSILIULUI
            de modificare a Regulamentului (UE) 2016/1628 în ceea ce privește prelungirea competenței conferite Comisiei pentru a adopta acte delegate
            (Text cu relevanță pentru SEE)
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
               Regulamentul (UE) nr. 2016/1628 a limitat toate competențele conferite Comisiei pentru a adopta acte delegate la o perioadă de cinci ani, care va expira la 6 octombrie 2021. Întrucât există nevoia de a actualiza în mod constant elemente ale actelor de omologare de tip pentru a le adapta la progresul tehnic sau de a aduce alte modificări în conformitate cu competențele conferite, proiectul de propunere modifică, de asemenea, articolul 55 alineatul (2) din Regulamentul (UE) nr. 2016/1628 pentru a se acorda o competență pentru încă cinci ani cu posibilitatea de prelungire tacită.
            
            
               2.TEMEIUL JURIDIC, SUBSIDIARITATEA ȘI PROPORȚIONALITATEA
            
            
               •Temei juridic
            
            
               
                  Articolul 114 din Tratatul privind funcționarea Uniunii Europene
               
            
            
               •Subsidiaritatea (în cazul competențelor neexclusive) 
            
            
               
                  Principiul subsidiarității se aplică deoarece propunerea nu este de competența exclusivă a Uniunii.
               
               
                  Deoarece prezenta propunere implică modificări ale legislației UE existente, numai UE se poate ocupa efectiv de aceste probleme. În plus, obiectivele propunerii nu pot fi realizate în măsură suficientă prin acțiuni întreprinse de către statele membre. Este necesară o acțiune la nivelul UE pentru a se evita apariția obstacolelor pe piața unică, în special în domeniul motoarelor echipamentelor mobile fără destinație rutieră, și datorită naturii transnaționale a poluării atmosferice. 
               
               
                  Prin urmare, propunerea respectă principiul subsidiarității.
               
            
            
               •Proporționalitatea
            
            
               
                  Propunerea respectă principiul proporționalității dat fiind că nu depășește ceea ce este necesar în vederea atingerii obiectivelor privind garantarea unei bune funcționări a pieței interne și, în același timp, oferă un nivel ridicat al siguranței publice și al protecției mediului. 
               
            
            
               •Alegerea instrumentului
            
            
               
                  Regulament de modificare a unui regulament
               
            
            
               3.REZULTATE ALE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI
            
            
               Prezenta propunere nu este însoțită de o evaluare separată a impactului, deoarece o evaluare a impactului Regulamentului (UE) 2016/1628 a fost deja efectuată. Prezenta propunere nu modifică dispozițiile de substanță ale regulamentului respectiv și nu impune noi obligații părților implicate. Obiectivul prezentei propuneri este de a prelungi competențele conferite Comisiei în vederea actualizării anumitor elemente pentru a le adapta la progresul tehnic și de a aduce alte modificări în conformitate cu competențele.
            
            
               4.IMPLICAȚIILE BUGETARE
            
            
               Propunerea nu are niciun impact bugetar pentru instituțiile UE. 
            
         
         
            
               2022/0080 (COD)
            
            
               Propunere de
            
            
               REGULAMENT AL PARLAMENTULUI EUROPEAN ȘI AL CONSILIULUI
            
            
               de modificare a Regulamentului (UE) 2016/1628 în ceea ce privește prelungirea competenței conferite Comisiei pentru a adopta acte delegate
            
            
               (Text cu relevanță pentru SEE)
            
            
               PARLAMENTUL EUROPEAN ȘI CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 114,
            
            
               având în vedere propunerea Comisiei Europene,
            
            
               după transmiterea proiectului de act legislativ către parlamentele naționale,
            
            
               având în vedere avizul Comitetului Economic și Social European
                  1
               , 
            
            
               hotărând în conformitate cu procedura legislativă ordinară,
            
            
               întrucât:
            
            
               (1)Regulamentul (UE) 2016/1628 al Parlamentului European și al Consiliului
                  2
                stabilește dispozițiile esențiale privind emisiile de poluanți gazoși și de particule poluante și omologarea de tip pentru motoarele cu ardere internă pentru echipamentele mobile fără destinație rutieră și conferă Comisiei competența de a stabili specificațiile tehnice prin acte delegate și de punere în aplicare. Articolul 55 alineatul (2) din regulamentul respectiv i-a conferit Comisiei competența de a adopta de a adopta acte delegate pentru o perioadă limitată de cinci ani, care a expirat la 6 octombrie 2021. Întrucât există nevoia de a actualiza unele elemente ale legislației privind omologarea de tip pentru a le adapta la progresul tehnic și de a aduce alte modificări în conformitate cu competențele, inclusiv un act delegat care să stabilească cerințe de monitorizare în circulație pentru motoarele cu ardere internă instalate în echipamentele mobile fără destinație rutieră, competența de a adopta acte delegate conferită Comisiei trebuie prelungită, cu posibilitatea de prelungire ulterioară.
            
            
               (2)Prin urmare, Regulamentul (UE) 2016/1628 trebuie modificat în consecință,
            
            
               ADOPTĂ PREZENTUL REGULAMENT:
            
            
               Articolul 1
            
            
               La articolul 55 din Regulamentul (UE) 2016/1628, alineatul (2) se înlocuiește cu următorul text: 
            
            
               „(2) Competența de a adopta acte delegate menționată la articolul 19 alineatul (2), articolul 24 alineatul (11), articolul 25 alineatul (4), articolul 26 alineatul (6), articolul 34 alineatul (9), articolul 42 alineatul (4), articolul 43 alineatul (5) și articolul 48 se conferă Comisiei pe o perioadă de zece ani de la 6 octombrie 2016. Comisia prezintă un raport cu privire la delegarea de competențe cel târziu la 6 ianuarie 2026 și cu cel puțin nouă luni înainte de încheierea fiecărei perioade ulterioare de cinci ani. Delegarea de competențe se prelungește tacit cu perioade de cinci ani, cu excepția cazului în care Parlamentul European sau Consiliul se opune prelungirii respective cu cel puțin trei luni înainte de încheierea fiecărei perioade.”
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
         
         
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles,
            
            
               
                  Pentru Parlamentul European
                        Pentru Consiliu
               
               
                  Președinta
                        Președintele
               
            
         
         
            
                  
                     (1)
                  
                        JO C , , p. .
               
               
                  
                     (2)
                  
                        Regulamentul (UE) 2016/1628 al Parlamentului European și al Consiliului din 14 septembrie 2016 privind cerințele referitoare la limitele emisiilor de poluanți gazoși și de particule poluante și omologarea de tip pentru motoarele cu ardere internă pentru echipamentele mobile fără destinație rutieră, de modificare a Regulamentelor (UE) nr. 1024/2012 și (UE) nr. 167/2013 și de modificare și abrogare a Directivei 97/68/CE (JO L 252, 16.9.2016, p. 53).